Energiedrankie

'n Energiedrankie is 'n soort funksionele drank wat stimulerende bestanddele bevat, gewoonlik kafeïen, wat bemark word as die verskaffing van geestelike en fisiese stimulasie. Hulle kan koolsuurhoudend wees en kan ook suiker, ander versoeters of kruie-ekstrakte bevat, onder talle ander moontlike bestanddele.

Hulle is 'n onderdeel van 'n groter groep energieprodukte, wat stafies en gels insluit, en verskil van sportdrankies, wat geadverteer word om sportprestasie te verbeter. Daar is baie handelsmerke en variëteite in hierdie drankkategorie.

Energiedrankies het die uitwerking van kafeïen en suiker, terwyl daar min bewyse is dat die wye verskeidenheid ander bestanddele enige effek het. Die meeste effekte van energiedrankies op kognitiewe prestasie, soos verhoogde aandag en reaksiespoed, is hoofsaaklik as gevolg van die teenwoordigheid van kafeïen. Ander studies skryf prestasieverbeterings toe aan die gekombineerde effek van die bestanddele.

Advertensies vir energiedrankies toon dikwels dat spierkrag en uithouvermoë met die gebruik hiervan verbeter, maar daar is nie juis wetenskaplike konsensus om hierdie bewerings te ondersteun nie. Energiedrankies word met sekere gesondheidsrisiko's geassosieer, soos 'n verhoogde kans op besering as dit met alkohol gekombineer word, en dat oormatige of herhaalde gebruik tot hart- en psigiatriese toestande kan lei. Bevolkings wat die risiko loop vir komplikasies van energiedrankverbruik sluit in jeugdiges, kafeïen-naïewe en kafeïen-sensitiewe mense, swanger vroue, mededingende atlete en mense met onderliggende kardiovaskulêre siekte.

 Verwysings 

Kategorie:Drankies sonder alkohol